Et luksus sommerhus ved Slettestrand står i flammer mandag formiddag. Huset er med stråtag og er omgivet af andre stråtækte huse, hvilket har besværliggjort situationen. Brandfolkene har udover at skulle slukke branden i sommerhuset også koncentreret sig om at sikre de andre stråtækte ejendomme ved siden af. Gnister, der flyver rundt i luften, kan hurtigt sprede branden til flere huse, så brandfolkene vander områder omkring det antændte sommerhus. Sommerhuset, der står i flammer, er overtændt og står ikke til at redde. Der er ild inde i selve huset, hvor brandfolkene ikke har adgang til. Halvdelen af huset er væk og den anden halvdel ryger nok inden længe ifølge beredskabschefen. Beredskabet kategoriserer deres arbejde nu som en kontrolleret nedbrænding. Det var en lokal beboer, der spottede branden og anmeldte den klokken 10:54. Politiet er på stedet og vil efterfølgende undersøge, om der er tale om et gerningssted.

Referat:
Der er ild i et luksus sommerhus ved Slettestrand. Beredskabschefen mener ikke huset kan reddes.